Na temelju članka 78. stavka 1. Zakona o komunalnom gospodarstvu („Narodne novine“ broj 68/18) i članka 51. Statuta Grada Drniša („Službeni vjesnik Šibensko-kninske županije“ br. 15/09, 4/13, 11/13 i 14/13 i „Službeni glasnik Grada Drniša“ broj 4/15, 1/18), Gradsko vijeće Grada Drniša na svojoj 13. sjednici održanoj dana 28. siječnja 2019. godine, donosi

**ODLUKU**

**o komunalnom doprinosu**

**OPĆE ODREDBE**

**Članak 1.**

Ovom odlukom utvrđuju se:

1. zone za plaćanje komunalnog doprinosa u Gradu Drnišu,

2. jedinična vrijednost komunalnog doprinosa po pojedinim zonama u Gradu Drnišu,

3. donošenje rješenja, te način i rokovi plaćanja komunalnog doprinosa,

4. opći uvjeti i razlozi zbog kojih se u pojedinim slučajevima može odobriti djelomično

ili potpuno oslobađanje komunalnog doprinosa,

**Članak 2.**

Komunalni doprinos plaća vlasnik zemljišta ( u daljnjem tekstu: obveznik) na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

**1. ZONE ZA PLAĆANJE KOMUNALNOG DOPRINOSA**

**Članak 3.**

Utvrđuju se područja zona u Gradu Drnišu za plaćanje komunalnog doprinosa i to:

I zona: područje obuhvata Urbanističkog plana grada Drniša.

II zona: naselja Badanj, Bogatić , Brištane, Drinovci, Kadina Glavica, Kaočine, Karalić, Ključ, Kričke, Pakovo Selo, Parčić, Pokrovnik, Radonić, Sedramić, Siverić, Širitovci, Tepljuh, Trbounje, Velušić i Žitnić.

III zona: naselja Biočić, Kanjane, Lišnjak, Miočić, Nos Kalik i Štikovo.

**2. JEDINIČNA VRIJEDNOST KOMUNALNOG DOPRINOSA**

**Članak 4.**

Jedinična vrijednost komunalnog doprinosa određuje se za pojedine zone na području Grada Drniša kako slijedi:

|  |  |  |  |
| --- | --- | --- | --- |
| ZONA | I | II | III |
| Jedinična vrijednost  komunalnog doprinosa  u kunama | 25,00 | 15,00 | 7,50 |

**Članak 5.**

Visina komunalnog doprinosa utvrđuje se umnoškom jedinične vrijednosti komunalnog doprinosa i obujma građevine uz uvjete propisane Zakonom o komunalnom gospodarstvu.

**3. DONOŠENJE RJEŠENJA, TE NAČIN I ROKOVI PLAĆANJA KOMUNALNOG DOPRINOSA**

**Članak 6.**

Rješenje o komunalnom doprinosnu donosi i ovršava Upravni odjel za prostorno uređenje, graditeljstvo, komunalno gospodarstvo i zaštitnu okoliša u postupku po službenoj dužnosti ili u postupku pokrenutom po zahtjevu stranke na način propisan Općim poreznim zakonom.

.

**Članak 7.**

Rješenje o komunalnom doprinosu mora sadržavati:

1. podatke o obvezniku komunalnoga doprinosna
2. iznos sredstava komunalnog doprinosa
3. obvezu, način i rokove plaćanja komunalnog doprinosa
4. prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnoga doprinosa

**Članak 8.**

Komunalni doprinos plaća se:

1. u jednom obroku u roku 15 dana od dana izvršnosti rješenja

2. u dvanaest jednakih mjesečnih obroka od dana izvršnosti rješenja

Kod plaćanja komunalnog doprinosa u jednom obroku odobrava se popust od 25% na iznos utvrđenog komunalnog doprinosa.

Zahtjev za obročno plaćanje komunalnoga doprinosa obveznik mora podnijeti najkasnije 30 dana od dana primitka rješenja o komunalnom doprinosnu.

Kod obročne otplate komunalnog doprinosa, obvezniku komunalnog doprinosa, gradonačelnik/ca će na prijedlog nadležnog Upravnog odjela Grada, zaključkom odobriti: obročno plaćanje, odgodu plaćanja sukladno Zakonu o postupanju s nezakonito izgrađenim zgradama („Narodne novine“ broj 86/12, 143/13 i 65/17) ili odgodu plaćanja uz obročno plaćanje komunalnog doprinosa ako ispuni slijedeće uvjete:

* da nije dužan Gradu Drnišu po bilo kojem osnovu i da nije u bilo kakvom sudskom ili upravnom sporu s Gradom,
* da dostavi jedan od slijedećih instrumenata osiguranja plaćanja:

1. bankarsku garanciju naplativu na: prvi poziv, prvi poziv bez prigovora ili bjanko zadužnicu,
2. trajni nalog u korist Grada Drniša,
3. ostale vrste novčanog osiguranja radi naplate

Ako obveznik ne plati komunalni doprinos u rokovima utvrđenim rješenjem o

komunalnom doprinosu Upravni odjel će izvršno rješenje o komunalnom doprinosu izvršiti u postupku i na način određen Općim poreznim zakonom, odnosno upotrijebit će instrumente osiguranja plaćanja.

**4. DJELOMIČNO ILI POTPUNO OSLOBAĐANJE OD PLAĆANJA KOMUNALNOG**

**DOPRINOSA**

**Članak 9.**

Gradonačelnik/ca će odobriti potpuno oslobađanje od plaćanja komunalnog doprinosa građevine koje se grade temeljem građevne dozvole u slijedećim slučajevima:

1. ako se gradi građevina čiju gradnju financira ili sufinancira Grad Drniša
2. ako je investitor trgovačko društvo ili ustanova kojih je Grad Drniš osnivač ili suvlasnik, u slučaju gradnje građevine koja služi za obavljanje njihove djelatnosti
3. ako investitor gradi građevinu komunalne infrastrukture
4. ako invalidi Domovinskog rata ili članovi obitelji poginulog sudionika Domovinskog rata grade građevinu za stanovanje (ako nisu riješili do sada na drugi način) rješavajući vlastito stambeno zbrinjavanje i to za jednu stambenu jedinicu do 150 m2
5. ako investitor gradi stambenu građevinu – obiteljsku kuću, na temelju prava trajnog stambenog zbrinjavanja po Zakonu o područjima posebne državne skrbi, Zakon o stambenom zbrinjavanju na potpomognutim područjima i Zakon o poticanoj stanogradnji,
6. ako investitor gradi prvu stambenu građevinu – obiteljsku kuću s jednim stanom, za vlastite potrebe svoje uže obitelji uz uvjet: da svi članovi uže obitelji imaju prebivalište na području Grada Drniša, da nitko od članova uže obitelji nema u vlasništvu ili suvlasništvu kuću ili stan.

**Članak 10.**

Gradonačelnik/ca će odobriti djelomično oslobađanje od plaćanja komunalnog doprinosa građevine koje se grade temeljem građevne dozvole u slijedećim slučajevima ako:

- investitor gradi poslovnu građevinu s ciljem otvaranja novih radnih mjesta

-investitor gradi objekte u kojima će se obavljati proizvodna djelatnost, a isti se gradi u poslovnim zonama.

Visina djelomičnog oslobađanja od ukupnog utvrđenog iznosa komunalnog doprinosa je 50% iznosa komunalnog doprinosa.

Investitor iz prethodnih stavaka ovog članka dužan je u spis predmeta priložiti uz ostalo

i dokaz da je registriran ili se bavi proizvodnom djelatnošću (izvod iz obrtnog ili trgovačkog registra ili sl.).

**PRIJELAZNE I ZAVRŠNE ODREDBE**

**Članak 11.**

Rješenje o komunalnom doprinosu u postupku pokrenutom po zahtjevu stranke donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stanke za donošenje tog rješenja.

Rješenje o komunalnom doprinosu u postupku pokrenutom po službenoj dužnosti donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja rješenja o komunalnom doprinosu ako se radi o građevini koja je prema posebnim propisima kojima se uređuje gradnja bez građevinske dozvole.

**Članak 12.**

S danom stupanja na snagu ove Odluke prestaje važiti Odluka o komunalnom doprinosu („Službeni vjesnik Šibensko-kninske županije“ broj 14/09, 04/13, 14/13, 5/14).

**Članak 13.**

Ova Odluka stupa na snagu osmog dana od dana objave u „Službenom glasniku Grada Drniša“.

**KLASA: 363-02/19-20/5**

**URBROJ: 2182/06-19-01**

**Drniš, 28. siječnja 2019. godine**

**GRADSKO VIJEĆE**

**GRADA DRNIŠA**

**PRESJEDNIK**

**Ante Pleadin**