Temeljem članka 95. Zakon o komunalnom gospodarstvu („Narodne novine“, broj 68/18) i članka 51. Statuta Grada Drniša („Službeni vjesnik Šibensko-kninske županije“ broj 15/09, 4/13, 11/13, 14/13 , „Službeni glasnik Grada Drniša“ broj 4/15 i 1/18) Gradsko vijeće Grada Drniša na 13. sjednici, od 28. siječnja 2019. godine, donosi

**ODLUKU O KOMUNALNOJ NAKNADI**

**OPĆE ODREDBE**

Članak 1.

Ovom odlukom određuju se:

1. područja zona u Gradu Drnišu u kojima se naplaćuje komunalna naknada
2. koeficijent zone (Kz) za pojedine zone u Gradu Drnišu u kojima se naplaćuje komunalna naknada
3. koeficijent namjene (Kn) za nekretnine za koje se plaća komunalna naknada
4. rok plaćanja komunalne naknade
5. nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade
6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Članak 2.

Komunalna naknada je novčano javno davanje koje se plaća za održavanje komunalne infrastrukture.

Komunalna naknada je prihod Grada Drniša koji se koristi za financiranje održavanja i građenja komunalne infrastrukture ,za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

Članak 3.

Rješenje o komunalnoj naknadi donosi i ovršava Upravni odjel za prostorno uređenje, graditeljstvo, komunalno gospodarstvo i zaštitu okoliša u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

Članak 4.

Visina komunalne naknade izračunava se množenjem vrijednosti boda (B), koeficijenta zone (Kz) i koeficijenta namjene (Kn); Kn = B x Kz x Kn x m2.

Odluku kojom određuje vrijednost boda komunalne naknade donosi Gradsko vijeće Grada Drniša.

Članak 5.

Komunalna naknada plaća se za neto korisnu površinu stambenog prostora, garažnog prostora, poslovnog prostora, te stvarnu površinu građevinskog zemljišta koje služi obavljanju poslovne djelatnosti i neizgrađenog građevinskog zemljišta.

Obveza plaćanja komunalne naknade nastaje danom izvršnosti uporabne dozvole odnosno danom početka korištenja nekretnine koja se koristi bez uporabne dozvole, danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine, danom početka korištenja nekretnine koja se koristi bez pravne osnove.

Plaćanje komunalne naknade za stambeni, poslovni i garažni prostor počinje od trenutka uspostavljanja minimalnih komunalnih standarda opremljenosti objekta odnosno prostora, a koji se ogledaju u postojanju pristupne ceste, objektima za opskrbu električne energije te objektima za opskrbu vodom, bez obzira na činjenicu što objekt odnosno prostor nije u potpunosti opremljen te se još ne koristi.

Članak 6.

Utvrđivanje namjene odnosno izmjeru prostora obavlja ovlaštena osoba nadležnog Upravnog odjela.

Površina građevinskog zemljišta koje služi obavljanju poslovne djelatnosti i neizgrađenog građevinskog zemljišta utvrđuje se zemljišnoknjižnim izvatkom ili posjedovnim listom, a ukoliko ga obveznik ne posjeduje zajedničkom izmjerom ovlaštene osobe tijela uprave i predstavnika obveznika o čemu se sastavlja zapisnik

Ako obveznik plaćanja komunalne naknade vjerodostojno ne dokumentira namjenu i površinu nekretnine za koju se plaća komunalna naknada i ne dozvoli izmjeru po ovlaštenoj osobi, površina će se utvrditi na slijedeći način: vanjske mjere građevine (dužina, širina) x broj etaža x 0,8 za izračun neto površine nekretnine.

**1. PODRUČJA ZONA U KOJIMA SE NAPLAĆUJE KOMUNALNA NAKNADA**

Članak 7.

Komunalna naknada plaća se na cijelom području Grada Drniša.

Grad Drniš, za potrebe utvrđivanja visine komunalne naknade, dijeli se na slijedeće 3 (tri) zone:

I ZONA obuhvaća naselje Drniš

II ZONA obuhvaća naselja Badanj, Bogatić, Brištane, Drinovci, Kadina Glavica, Kaočine, Karalić, Ključ, Kričke, Parčić, Pakovo Selo, Pokrovnik, Radonić, Sedramić, Siverić, Širitovci, Tepljuh, Trbounje, Velušić, Žitnić.

III ZONA obuhvaća naselja Biočić, Kanjane, Lišnjak, Miočić, Nos Kalik, Štikovo.

**2. KOEFICIJENT ZONE (KZ) ZA POJEDINE ZONE U GRADU DRNIŠU U KOJIMA SE NAPLAĆUJE KOMUNALNA NAKNADA**

Članak 8.

Koeficijent zone (Kz) utvrđuje se kako slijedi:

* za prvu zonu, koeficijent zone = 1,00
* za drugu zonu, koeficijent zone = 0,60
* za treću zonu, koeficijent zone = 0,25

**3. KOEFICIJENT NAMJENE (KN) ZA NEKRETNINE ZA KOJE SE PLAĆA KOMUNALNA NAKNADA**

Članak 9.

Ovisno o namjeni objekta, odnosno prostora, te njihovoj lokaciji, koeficijent namjene /kn/ određuje se

kako slijedi:

1. stambeni, garažni i prostor koji koriste neprofitne organizacije:

a) stambeni prostor 1,00

b) garažni prostor 1,00

c) prostor koji koriste

neprofitne organizacije 1,00

d) građevinsko zemljište 0,05

2. Poslovni prostori i objekti namijenjeni:

a) turističko-ugostiteljskoj djelatnosti 5

b) trgovačkoj djelatnosti 5

c) proizvodnoj i proizvodno-obrtničkoj djelatnosti 4

d) društvene djelatnosti i obrana 3

e) sve ostale nespomenute djelatnosti 5

f) nepoznate djelatnosti (objekt nije u funkciji) 0,50

3. građevinsko zemljište koje služi u svrhu obavljanja poslovne djelatnosti koeficijent namjene se određuje u visini od 10% koeficijenta namjene koji je određen za poslovni prostor kojemu građevno zemljište služi u obavljanju poslovne djelatnosti.

**4. ROK PLAĆANJA KOMUNALNE NAKNADE**

Članak 10.

Komunalna naknada za stambeni prostor obračunava se obveznicima iz I, II i III zone tromjesečno, a fakturira dva puta godišnje, s rokom dospijeća do 20. u drugom mjesecu tromjesečnog zaduženja.

Komunalna naknada za poslovni prostor fakturira se i naplaćuje tromjesečno, s rokom dospijeća do 20. u drugom mjesecu tromjesečnog zaduženja.

Na dospjeli iznos neplaćene komunalne naknade obveznik komunalne naknade plaća zateznu kamatu po stopi određenoj pozitivnim zakonskim propisima.

**5. NEKRETNINE VAŽNE ZA GRAD DRNIŠ KOJE SE U POTPUNOSTI ILI DJELOMIČNO OSLOBAĐAJU OD PLAĆANJA KOMUNALNE NAKNADE**

Članak 11.

Kao nekretnine važne za Grad Drniš, za koje se ne plaća komunalna naknada, određuju se:

1. objekti komunalne infrastrukture i površine javne namjene,

2. šumsko zemljište,

3. javni otvoreni sportski tereni,

4. zgrade i zemljišta u vlasništvu Grada koja se koriste za djelatnosti koje se financiraju iz proračuna Grada Drniša,

5. koje se upotrebljavaju za djelatnost vatrogasnih službi i vatrogasnih udruga,

6. koje služe vjerskim zajednicama za obavljanje njihove vjerske i obrazovne djelatnosti

7. za građevna zemljišta na kojima su spomen područja, spomen obilježja i masovne grobnice,

8. objekte, prostore i zemljišta koje koristi Crveni križ i Caritas,

9. gospodarsko poljoprivredne zgrade s pripadajućim zemljištem.

Za nekretnine iz prethodnog stavka komunalna naknada plaća se ako su date u zakup, najam ili privremeno korištenje drugim korisnicima uz plaćanje zakupa, najma ili drugog oblika naknade za korištenje te nekretnine.

**6. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA DJELOMIČNO ILI POTPUNO OSLOBAĐANJE OD PLAĆANJA KOMUNALNE NAKNADE**

Članak 12.

Od plaćanja komunalne naknade oslobađaju se:

1. obveznici koji primaju zajamčenu minimalnu naknadu sukladno rješenju Centra za socijalnu skrb, za vrijeme dok takvo pravo traje,

2. vlasnici odnosno korisnici nekretnina koje se ne mogu koristiti uslijed oštećenja uzrokovanih požarom, poplavom ili drugim elementarnim nepogodama, i to za 6 mjeseci,

3. vlasnici odnosno korisnici poslovnih prostora koji su u rekonstrukciji pa se uslijed obavljanja radova ne mogu koristiti, pod uvjetom da je za te radove ishodovana odgovarajuća dokumentacija, i to za vrijeme trajanja rekonstrukcije,

Članak 13.

Upravni odjel za prostorno uređenje, graditeljstvo, komunalno gospodarstvo i zaštitu okoliša rješenjem odlučuje o pravu na oslobađanje obveze plaćanja komunalne naknade.

Rješenje o oslobađanju od plaćanja komunalne naknade, donosi se za svaku kalendarsku godinu.

Rješenje iz prethodnog stavka donosi se na pisani zahtjev obveznika plaćanja i dokaza da ima pravo na oslobađanje od plaćanja komunalne naknade.

Pisani zahtjev i dokazi dostavljaju se do kraja tekuće godine u kojoj se traži oslobođenje.

**6.1. SMANJENJA KOMUNALNE NAKNADE ZA POSLOVNU DJELATNOST**

Članak 14.

Vlasniku odnosno korisniku poslovnog prostora koji služi za proizvodne djelatnosti, obrtništvo proizvodnog karaktera i poljoprivredu koji započinju s obavljanjem djelatnosti u tim prostorima, na vlastiti zahtjev, odobrit će se smanjenje obveze plaćanja komunalne naknade i to:

- u 100% iznosu u prvoj godini poslovanja od početka rad,

- u 75% iznosu u drugoj godini poslovanja,

- u 50% iznosu u trećoj godini poslovanja,

- u 25% iznosu u četvrtoj godini poslovanja,

uz uvjet urednog podmirenja naknade za prethodno razdoblje i dokaz u mjesecu siječnju svake godine, te da su radili svih 12 mjeseci u prethodnoj godini.

Članak 15.

Za poslovni prostor i građevno zemljište koje služi za obavljanje poslovne djelatnosti kad se poslovna djelatnost ne obavlja više od 6 mjeseci u kalendarskoj godini, koeficijent namjene umanjuje se za 50%, ali ne može biti manji od 1,00, za poslovni prostor, odnosno 0,05% za neizgrađeno građevno zemljište.

Članak 16.

Obveznici komunalne naknade za prostore iz članka 15. ove Odluke mogu zatražiti izmjenu rješenja o komunalnoj naknadi ukoliko u poslovnom prostoru ne obavljaju djelatnost više od 6 mjeseci u kalendarskoj godini.

Izmjena rješenja iz stavka 1. ovog članka može se tražiti do isteka kalendarske godine za koju se izmjena traži, pod uvjetom da je podnesen pisani zahtjev i dokazi da se poslovna djelatnost ne obavlja duže od 6 mjeseci u jednoj kalendarskoj godini.

U slučaju iz stavka 1. ovog članka, mjesečna visina komunalne naknade utvrditi će se primjenom kriterija propisanim zakonom.

Rješenje iz stavka 1. ovog članka donosi nadležno Upravno tijelo i vrijedi samo za kalendarsku godinu u kojoj se izmjena traži.

Članak 17.

Obveznici komunalne naknade za hotele, apartmanska naselja i kampove mogu zatražiti izmjenu rješenja o komunalnoj naknadi ukoliko bi utvrđena visina godišnje komunalne naknade bila veća od 1,5% njihovog ukupnog godišnjeg prihoda iz prethodne godine ostvarene za taj prostor.

Izmjena rješenja iz stavka 1. ovog članka može se tražiti u roku od 30 dana od proteka roka za podnošenje godišnjih financijskih izvještaja Financijskoj agenciji, pod uvjetom da je podnesen pisani zahtjev uz predočenje financijskih izvještaja dostavljenih Financijskoj agenciji o ostvarenom godišnjem prihodu u prethodnoj godini.

U slučaju iz stavka 1. ovog članka, mjesečna visina komunalne naknade odredit će se u visini 1/12 iznosa koji predstavlja 1,5% ukupnog godišnjeg prihoda iz prethodne godine ostvarene u tom hotelu, apartmanskom naselju i kampu.

Rješenje iz stavka 1. ovog članka donosi nadležno Upravno tijelo i vrijedi samo za kalendarsku godinu u kojoj se izmjena traži.

**ZAVRŠNE ODREDBE**

Članak 18.

Na dan stupanja na snagu ove odluke prestaje važiti Odluka o komunalnoj naknadi („Službeni vjesnik Šibensko-kninske županije“, broj 8/00, 2/02, 17/06, 2/08, 3/09 i 3/14 )

Članak 19.

Ova odluka stupa na snagu osmog dana od dana objave u Službenom glasniku Grada Drniša.

KLASA: 363-03/19-30/1

URBROJ: 2182/06-19-01

Drniš, 28. siječnja 2019. godine

**GRADSKO VIJEĆE**

**GRADA DRNIŠA**

**PREDSJEDNIK:**

**Ante Pleadin**